Ebola in DRK nou amptelik ergste uitbraakDaar is geen spesifieke behandeling vir ebola nie en ’n entstof moet nog uitgevind word. Foto: killebolavirus.com Die Demokratiese Republiek van die Kongo (DRK) gaan gebuk onder die ergste uitbraak van ebola in die land se opgetekende geskiedenis. Ál meer waarskuwings klink op dat die situasie kan vererger weens aanvalle deur gewapende groepe en weerstand van gemeenskappe in die gebiede in die ooste van die land waar die siekte voorkom, berig Al Jazeera. Oly Ilunga Kalenga, die DRK se minister van gesondheid, sê altesaam 319 bevestigde en moontlike gevalle is reeds sedert die uitbraak in Augustus begin het in die provinsies Noord-Kivu en Ituri aangemeld Dis een meer as die syfer van 318 gevalle wat in 1976 aangemeld is toe die dodelike ebolavirus vir die eerste keer in Yambuku in die provinsie Equateur geïdentifiseer is. Kalenga sê 198 sterftes is tot dusver aangemeld in die huidige uitbreking – dié land se tiende. Van die 284 bevestigde gevalle het 97 dit oorleef. Geen spesifieke medisyne of behandeling is teen die ebolavirus beskikbaar nie. Simptome begin tussen twee dae en drie weke nadat die virus opgedoen is. Dit sluit koors, seerkeel, spierpyne en hoofpyn in. Simptome soos naarheid, braking, en diarree volg meestal, terwyl die werking van die lewer en niere begin afneem. Dan begin sommige mense probleme met bloeding te ondervind. Die siekte word deur kontak met die bloed of liggaamlike vloeistowwe van ŉ besmette dier (tipies ape of vrugtevlermuise) opgedoen. Sodra menslike besmetting voorkom, kan die siekte verder tussen mense versprei.